OBH 2360/2001.
Az állampolgári jogok országgyűlési biztosának jelentése
Ügyintéző: Dr. Kántor Ferenc

Az eljárás megindítása
	Panaszos az országgyűlési biztoshoz intézett beadványában sérelmezte földkiadási ügyében az eljárás elhúzódását.
	A beadvány alapján a tulajdonhoz való jog (Alk. 13. § (1) bek.), valamint a jogállamiságból fakadó jogbiztonsághoz való jog (Alk. 2. § (1) bek.) megsértésére lehetett következtetni, ezért az ügyben vizsgálatot rendeltem el.
	Az ügy tisztázása és iratok rendelkezésemre bocsátása céljából megkerestem a Földművelésügyi és Vidékfejlesztési Minisztérium Földügyi és Térképészeti Főosztályát, a Szabolcs-Szatmár-Bereg Megyei FM Hivatalt (FM Hivatal), a Fővárosi és Pest Megyei FM Hivatalt (másodfokon eljáró közigazgatási szerv), a Szabolcs-Szatmár-Bereg Megyei Kárrendezési Irodát, valamint a Fehérgyarmati Körzeti Földhivatalt is.

Megállapított tényállás
	Panaszos beadványában rögzítette, hogy "1994. január 21-én, de már korábban is kéréssel fordultam a Kölcse községben működő Földkiadó Bizottsághoz, hogy a még bent lévő 21,52 aranykorona értékű földterületemet kiadni szíveskedjenek szántóterületben, kivéve 2,88 aranykorona értéket, amit erdő művelési ágban kívántam kivenni Kölcse külterületén lévő 0101/8. hrsz. alatt erdőterületként nyilvántartott területben. A szántóterület kiadásra került, az erdőterület nem, mert az én igényem után más jelentkező is lett a területre. A Földkiadó Bizottság sorsolás helyett egyeztető tárgyalást írt ki, amelyen a másik igénylő nem jelent meg, magát nem mentette ki, ezzel gyakorlatilag szerintem az igényét a területre elvesztette." Panaszos állítása szerint az említett időpontban előterjesztett kérelmében a földkiadás helyéül megjelölt kölcsei 0101/8. helyrajzi számú földrészlet kiadására nem került sor, ezért kérelmét később úgy módosította, hogy ki nem adott részaránytulajdona egy részének fejében a módosított kérelmében megjelölt helyrajzi számú földrészlet aranykorona értékének felével egyenlő értékű termőföldet adjanak ki részére.
	Az FM Hivatal 2000. III. 8-án kelt 409-0075/2000. számú határozatával a kölcsei 101/8. helyrajzi számúként feltüntetett termőföldből 1,07 aranykorona értékű termőföld kiadását rendelte panaszosnak osztatlan közös tulajdonként. Panaszos e határozat ellen fellebbezéssel nem élt, pedig megtehette volna. E határozatát azonban az FM Hivatal a 409-0075/2/2000. számú és 2000. augusztus 11-én kelt határozatával visszavonta, s tájékoztatta panaszost a határozat elleni fellebbezés lehetőségéről. Panaszos a határozatban foglalt tájékoztatás alapján fellebbezéssel élt. A fellebbezést a másodfokon eljáró közigazgatási szerv elutasította, az elsőfokon hozott határozat egyidejű helyben hagyása mellett a 2633/2001. számú és 2001. november 6-án kelt határozatával, s a határozat ellen panaszosnak jogorvoslatot biztosított. Megkeresésemre a Szabolcs-Szatmár-Bereg Megyei Kárrendezési Iroda arról tájékoztatott, hogy azt a földalapot, amelyben szereplő helyrajzi számú termőföldből való földkiadás teljesítését panaszos 1994. I. 21-én, majd 1995. augusztus 24. napján a földkiadó bizottsághoz is eljuttatott, kérelmében megjelölt, a Megyei Kárrendezési Iroda a 191-4/1992. számú és 1992. V. 19-én kelt határozatával hagyta jóvá, mely határozat 1992. VI. 9. napján jogerőssé vált. A Fehérgyarmati Körzeti Földhivatal vezetőjének tájékoztatása szerint Kölcse közigazgatási területén 101/8. helyrajzi számú földrészlet az ingatlan-nyilvántartásban nem szerepel. A Földművelésügyi és Vidékfejlesztési Minisztérium Földügyi és Térképészeti Főosztályától kapott tájékoztatás szerint panaszos földkiadási ügye nem fejeződött be.

A jogszabályi háttér és a vizsgálat megállapításai
•	Az Alkotmány 2. § (1) bekezdése szerint "A Magyar Köztársaság független, demokratikus jogállam".
Az Alkotmány 13. § (1) bekezdése kimondja, hogy "A Magyar Köztársaság biztosítja a tulajdonhoz való jogot."

•	Az 1993. január 23. napján hatályba lépett "a földrendező és a földkiadó bizottságokról" szóló 1993. évi II. törvény (tv.) 5. §-ának (1) bekezdése úgy szól, hogy "A földkiadási eljárás a részarány-földtulajdonos kérelmére indul. A földkiadási kérelmet a részarány-földtulajdonos e törvény hatálybalépését követő 60 napon belül nyújthatja be a földjét használó szövetkezet gazdálkodási területén működő földkiadó bizottságnál."
A (3) bekezdés szerint "A tulajdonos a kérelemben megjelölheti, hogy a szövetkezet gazdálkodási területén melyik településen és a településen belül a magánszemélyek részarány-földtulajdonának kielégítésére elkülönített földalapok közül melyikből és melyik földrészlet terhére kéri földkiadási kérelme teljesítését. Arra az esetre, ha a kérelem a megjelölt település területén nem lenne teljesíthető, a tulajdonos megjelölheti, hogy a földkiadó bizottság a szövetkezet gazdálkodási területén lévő településeket milyen sorrendben vegye figyelembe kérelmének átsorolásakor. Ha a tulajdonos a részére kiadásra kerülő föld önálló ingatlanná alakítását is kéri, nyilatkoznia kell arról, hogy vállalja annak költségeit."
A tv. 6. § (1) bekezdése rögzíti "A földkiadó bizottság az 5. § (1) bekezdése szerinti határidő elteltét követően a földkiadási kérelmeket az igényelt föld fekvését figyelembe véve településenként csoportosítja és meghatározza a teljesítési sorrendet."
A tv. 7. §-ának (1) bekezdése azt rendeli, hogy "Ha a részarány-földtulajdonos az 5. § (1) bekezdés szerinti kérelmében megjelölte, hogy az elkülönített földalapon belül melyik földrészletből kéri földjének kiadását, és a kérelem a 6. §-ban foglaltak figyelembevételével teljesíthető, a földkiadó bizottság a részarány-földtulajdonos által megjelölt földrészletet jelöli ki a földkiadás helyéül. Ha a földrészlet valamennyi kérelem teljesítésére nem elegendő, a földkiadó bizottság az érintett részarány-földtulajdonosok között egyezség létrehozását kísérli meg. Ha egyezség nem jön létre, a kielégíthető kérelmekről nyilvános sorsolással dönt és erről jegyzőkönyvet készít."
A (2) bekezdés úgy szól, hogy "Az (1) bekezdés szerint ki nem elégíthető igényekre vonatkozóan a földkiadó bizottság az érintettek közötti egyezség alapján, egyezség hiányában pedig sorsolással állapítja meg, hogy melyik földrészletből teljesíthető a földkiadási kérelem, és erről jegyzőkönyvet készít."
A tv. 9. §-ának (1) bekezdése azt rendeli, hogy "Ha a tulajdonos az 5. § (1) bekezdés szerinti határidőben nem kérte részarány-földtulajdonának kiadását, a földkiadó bizottság nyilvános sorsolással állapítja meg a részarány-földtulajdon fedezetéül szolgáló földrészletet. A földkiadó bizottság a sorsolásról jegyzőkönyvet készít."
A tv. 9/B. §-ának (1) bekezdése azt rendeli, hogy "Ha a földkiadó bizottság a feladatainak végrehajtását a 9/A. § (1) bekezdésében, valamint (3) bekezdésének a) pontjában, továbbá a (4) bekezdésében meghatározott határidőig sem fejezi be, vagy a közgyűlés még ezt megelőzően megállapítja megszűnését, a földkiadó bizottság a még jogerős határozattal le nem zárt, folyamatban levő földkiadási ügyeket átteszi az FM hivatalhoz."
A (4) bekezdés pedig úgy szól, hogy "A földkiadás során az FM hivatal az államigazgatási eljárás általános szabályairól szóló 1957. évi IV. törvény szabályai szerint jár el."
A tv. 11. §-ának (1) bekezdése meghatározza, hogy "A földkiadó bizottságnak
a részarány-földtulajdonnak megfelelő föld, a tanya körüli föld kijelölésére és a tulajdonos birtokba helyezésére;
a részarány-földtulajdon helyének meghatározására;
a földterület tulajdonba adására és az értéknövekedést eredményező beruházási költség megállapítására;
a részarány-földtulajdonosok AK értékének arányos módosítására vonatkozó határozata az Áe. 42. § (1) bekezdésében meghatározott érdemi határozatnak minősül."
A (3) bekezdés szerint "A földkiadó bizottság határozata ellen fellebbezést nyújthat be, akinek a határozat jogát vagy jogos érdekét sérti. A fellebbezést a kézhezvételtől számított nyolc napon belül a megyei földművelésügyi hivatalhoz kell benyújtani."
A tv. 11/A. §-a úgy rendelkezik, hogy "Az FM hivatalnak az e törvény rendelkezései szerint első fokon hozott határozata ellen benyújtott fellebbezést a fővárosi földművelésügyi hivatal bírálja el. Ha a fővárosi földművelésügyi hivatal jár el első fokon, akkor a fellebbezést felettes szerve bírálja el."

•	Az államigazgatási eljárás általános szabályairól szóló 1957. évi IV. törvény (Áe.) 15. § (1) bekezdés úgy szól, hogy "Az érdemi határozatot a kérelem előterjesztésétől, illetőleg az eljárás hivatalból történt megindításától számított harminc napon belül kell meghozni. Ennél rövidebb határidőt bármely jogszabály, hosszabbat pedig csak törvény, törvényerejű rendelet vagy kormányrendelet állapíthat meg."
Az Áe. 42. §-ának (1) bekezdése úgy szól, hogy "A közigazgatási szerv mind az ügy érdemében, mind az eljárás során eldöntendő kérdésekben határozatot hoz."
Az Áe. 61. § (1) bekezdés azt rendeli, hogy "Ha a közigazgatási szerv megállapítja, hogy a felettes szerv vagy a bíróság által még el nem bírált határozata jogszabályt sért, a határozatot módosítja vagy visszavonja."
Az Áe. 62. § (1) bekezdése szerint "Az ügyfél az ügy érdemében hozott első fokú határozat ellen fellebbezhet. A fellebbezés joga megilleti azt is, akire a határozat rendelkezést tartalmaz."

	A vizsgálat feltárta, hogy a Megyei Kárrendezési Hivatal a földalapok elkülönítésének tervezetét jóváhagyta, mely határozat 1992. VI. 9. napján jogerőssé vált. Ebből az következik, hogy panaszosnak legkésőbb 1993. III. 24. napjáig - mely jogvesztő határidő - lehetett a földkiadó bizottsághoz olyan kérelmet benyújtani írásban, melyben megjelölhette a földkiadás helyét, s amely kérelemben megjelölt helyen való földkiadás teljesítéséhez a már említett tv.-ben írt feltételek fennállása esetén ragaszkodhatott. 
	Panaszos azonban, mint a beadványból kiderült, a jogvesztő határidő után terjesztett elő kérelmet a földkiadás helyére, miáltal elvesztette alanyi jogát arra, hogy a jogvesztő határidő után keletkezett kérelmében megjelölt helyen való földkiadást igényelhesse. Az FM Hivatal azonban a 409-0075/2000. számú határozatát e körülmények figyelmen kívül hagyásával hozta meg, s teljesített panaszosnak földkiadást. E határozat ezért, valamint azért is törvénysértő, mert a határozatban feltüntetett helyrajzi számú földrészlet - kölcsei 101/8. - a település közigazgatási területén nem létezik. 
	A vizsgálat azt is feltárta, hogy az FM Hivatal már hivatkozott számú határozatát - törvénysértés miatt - visszavonó 409-0075/2/2000. számú határozata is törvénysértő módon, a már hivatkozott tv. 11. § (1) és (3) bekezdésében, valamint az Áe. 62. § (1) bekezdésében foglalt rendelkezések figyelmen kívül hagyásával biztosított jogorvoslatot, mely az eljárás elhúzódásához, az ügyintézési határidő lényeges túllépéséhez vezetett. 
	Az FM hivatali határozatot visszavonó határozat ellen benyújtott fellebbezést elbíráló másodfokú közigazgatási szerv is mellőzte figyelembe venni a tv., valamint az Áe. már hivatkozott rendelkezéseit, amikor az FM Hivatal által hozott nem érdemi határozat ellen benyújtott fellebbezést - az eljárás megszüntetése helyett - a 2633/2001. számú határozatával érdemben elbírálta.
	A vizsgálat megállapította, hogy eljárása során mind az FM Hivatal, mind a másodfokon eljáró közigazgatási szerv mulasztást követett el, mely a jogállamiságból fakadó jogbiztonsághoz való jog sérelmét eredményezte, továbbá hogy az FM Hivatal eljárása sérti panaszos tulajdonhoz való jogát is, mert részaránytulajdonának megfelelő helyrajzi számú termőföldön - érdemi határozat hiányában - tulajdonosi jogait nem gyakorolhatja.

Kezdeményezés
	Az alkotmányos jogokkal összefüggő visszásság megszüntetése érdekében az FM Hivatal vezetőjénél az előtte folyamatban lévő földkiadási ügyben érdemi határozat haladéktalan meghozatalával az eljárás befejezését - a másodfokon eljáró közigazgatási szerv vezetőjénél pedig a 2633/2001. számú határozatának visszavonását - kezdeményezem.
	Kezdeményezésem címzettjeit kérem, hogy kezdeményezésem tekintetében kialakított érdemi álláspontjukról, tett intézkedésükről - kezdeményezésem kézhezvételét követő 30 napon belül - írásban tájékoztatni szíveskedjenek.
	Jelentésem egy példányának megküldésével panaszost, valamint kezdeményezésem címzettjeit is tájékoztattam. 

Budapest, 2001. december 14.

Lenkovics Barnabás